"ภัทรียา"แสดงสปิริตไม่รับที่ปรึกษาตลาด
&#8220;ภัทรียา&#8221; ถอนตัวที่ปรึกษาตลาดหลักทรัพย์ &#8220;รพี สุจริตกุล&#8221; และ &#8220;สุรพล ขวัญใจธัญญา&#8221; นั่งกรรมการตลาด
26 พ.ค. 2553

“ภัทรียา” ถอนตัวที่ปรึกษาตลาดหลักทรัพย์ “รพี สุจริตกุล” และ “สุรพล ขวัญใจธัญญา” นั่งกรรมการตลาด
นายสมพล เกียรติไพบูลย์ ประธานตลาดหลักทรัพย์ เปิดเผยว่า การประชุมคณะกรรมการตลาดหลักทรัพย์วันที่ 25 พ.ค. ไม่มีวาระการตั้งที่ปรึกษาตลาดหลักทรัพย์ เนื่องจากนางภัทรียา เบญจพลชัย กรรมการและผู้จัดการที่จะหมดวาระ ไม่ขอรับตำแหน่งที่ปรึกษาโดยให้เหตุผลไม่ต้องการมีปัญหา และมีงานที่อื่นอีกมากเสนอเข้ามา



ภัทรียา
นายสมพล กล่าวว่า ตนเป็นคนเสนอให้นางภัทรียาอยู่ช่วยงานพัฒนาตลาดหลักทรัพย์ ช่วงรอยต่อที่ผู้บริหารตลาดลาออก 3-4 คน 
“ผมเป็นคนชวน เพราะเห็นว่าเป็นช่วงหัวเลี้ยวหัวต่อที่สำคัญของตลาด ตอนที่โสภาวดี เลิศมนัสชัย รองผู้จัดการตลาด ลาออก ก็ไม่มีคนเข้ามา และงานพัฒนาตลาดทุนมาก ต้องการให้ภัทรียาเข้ามาช่วยสั่งการดูแลเร่งรัดงาน ไม่มีอำนาจสั่งการ ซึ่งคุณจรัมพร โชติกเสถียร กรรมการผู้จัดการคนใหม่ ก็ไม่ขัดข้อง แต่ข่าวออกมาทำให้ภัทรียาไม่อยากยุ่ง ถอนตัวไม่รับตำแหน่ง” ประธานตลาดหลักทรัพย์ กล่าว
ในส่วนจะแต่งตั้งใครหรือไม่นั้น นายสมพล กล่าวว่า ขณะนี้ยังไม่ได้หาคนแทน ซึ่งต้องเป็นคนที่รู้เรื่องและช่วยผลักดันตลาดทุนได้ 
นอกจากนี้ที่ประชุมบอร์ดตลาดได้แต่งตั้งนายรพี สุจริตกุล ประธานเจ้าหน้าที่บริหาร บริษัทหลักทรัพย์จัดการกองทุน กสิกรไทย เป็นกรรมการตลาดหลักทรัพย์แทนคุณหญิงชฎา วัฒนศิริธรรม ที่ครบวาระ 2 เทอม และนายสุรพล ขวัญใจธัญญา รองประธานกรรมการบริหาร บล.คันทรี่ กรุ๊ป ได้รับคัดเลือกแทนนายมนตรี ศรไพศาล ส่วนนายสมเจตน์ หมู่ศิริเลิศได้รับเลือกเข้ามาอีกวาระหนึ่ง